যেখান সস্তা, সেখান থেকেই তেল কিনবে ভারত : বিনয় কুমার

ওয়েব ডেস্ক : রাশিয়া (Russia) থেকে তেল কেনার জন্য ভারতের উপর শুল্ক চাপিয়েছেন ডোনাল্ড ট্রাম্প (Donald Trump)। যা নিয়ে ভারতের তরফে প্রতিবাদ জানানো হয়েছে। এই পরিস্থিতে রাশিয়ায় নিযুক্ত রাষ্ট্রদূত বিনয় কুমার জানালেন, বিশ্ব বাজারে যেখান থেকে সস্তা দামে তেল মিলবে সেখান থেকেই তেল কিনবে ভারতীয় সংস্থাগুলি। এ নিয়ে মার্কিন চোখ রাঙানি বরদাস্ত করবেন না বলে জানিয়ে দিয়েছেন তিনি।

সম্প্রতি এক সাক্ষাৎকারে বিনয় কুমার (Vinay Kumar) বলেছেন, জনগণের স্বার্থের সঙ্গে কোনও রকমের আপস করবে না ভারত। মার্কিন প্রেসিডেন্ট ডোনাল্ড ট্রাম্পের শুল্ক চাপানোর পর যাতে ভারতীর নাগরিকদের কোনওরকম ক্ষতি না হয়, এমন পথে হাঁটবে না ভারত। রাশিয়া থেকে তেল কেনার জন্য ভারতের উপর যে ৫০ শতাংশ শুল্ক চাপানো হয়েছে তা ‘ অনুচিত ও অন্যায়’ বলে জানিয়েছেন তিনি। তিনি আরও বলেছেন, সঠিক চুক্তি ও অর্থনৈতিক ব্যবস্থার উপরেই বিশ্বের বাণিজ্য নির্ভর করে। এদিক দিয়ে যেটা উচিত ভারত সরকার সেটাই করেছে বলে জানিয়েছেন তিনি।

আরও খবর : লন্ডনে ভারতীয় রেস্তরাঁয় ভয়াবহ অগ্নিকাণ্ড!

তিনি আমেরিকার চাপানো শুল্ককে ‘পক্ষপাতদুষ্ট সিদ্ধান্ত’ বলে অভিহিত করেছেন। বিনয় কুমার আরও বলেছেন, যেখানে আমেরিকা নিজে এবং ইউরোপের দেশগুলি রাশিয়ার সঙ্গে বাণিজ্য করে চলেছেন, সেখানে শুধুমাত্র ভারতের উপর ৫০ শতাংশ শুল্ক চাপানোকে দ্বিচারিতা বলে আক্রমণ করেছেন তিনি। সম্প্রতি ভারতের বিদেশ মন্ত্রী জয়শংকরও বলেছিলেন, কৃষকদের স্বার্থ ও সার্বভৌমত্বের সঙ্গে কোনও রকমের আপস করবে না ভারত।

প্রসঙ্গত, রাশিয়া (Russia) থেকে তেল কেনার জন্য চলতি মাসে ভারতের উপর দু’দফায় ৫০ শতাংশ শুল্ক চাপিয়েছেন ডোনাল্ড ট্রাম্প (Donald Trump)। তিনি বলেছিলেন, ভারতের সঙ্গে ব্যবসা করে ওই ল্যাভ্যাংশ ইউক্রেনের যুদ্ধে ব্যবহার করছে রাশিয়া। তিনি আরও দাবি করেছিলেন। এই শুল্ক চাপানোর ফলে রাশিয়া থেকে তেল কেনা নিয়ে ভারতকে দূরে রাখতে পেরেছেন। তবে ভারত রাশিয়া থেকে তেল কেনা বন্ধ রেখেছে তেমন কোনও ধরণের খবর পাওয়া যায়নি। সূত্রের খবর, ট্রাম্পের একাধিক হুঁশিয়ারির পরেও রাশিয়া থেকে তেল কেনা অব্যহত রেখেছে ভারতীয় সংস্থাগুলি।